Valke keer nege aan vir korrupsieArgieffoto: www.corruptionwatch.org.za ŉ Week lange operasie deur die Valke en Limpopo se departement van ekonomiese ontwikkeling en toerisme het uitgeloop op die inhegtenisneming van nege verdagtes in verband met beweerde korrupsie en bedrog. In die eerste geval is vyf verdagtes, onder wie amptenare van die departement en ŉ polisiebeampte van die Tubatse-polisiestasie, aangekeer ná bewerings dat hulle dranklisensies goedgekeur het sonder dat hulle die korrekte prosedure gevolg het. Die vyf het na bewering tussen 2012 en 2017 saamgesweer om enorme omkoopgeld van voornemende aansoekers te eis. Kapt. Matimba Maluleke, Valke-woordvoerder, sê die vyf het na bewering tussen 2012 en 2017 saamgesweer om enorme omkoopgeld van voornemende aansoekers te eis. Al die verdagtes is gedagvaar om op 14 Desember vanjaar op aanklagte van korrupsie en bedrog in die Sekhukhune-landdroshof te verskyn. In die Valke se tweede deurbraak het hulle ŉ adjunkdirekteur van die Kutama Senthumule-gevangenis en sy vermeende medepligtige in onderskeidelik Thohoyandou en Polokwane in verband met bedrog en korrupsie in hegtenis geneem. Maluleke sê dit blyk dat die adjunkdirekteur, wat ŉ verkrygingsbeampte by die korrektiewe sentrum is, en sy vermeende medepligtige, ŉ sakevrou van Polokwane, buitensporige pryse gehef en die opbrengs onder hulle verdeel het. Hulle kom na verwagting op 11 Desember vanjaar in die landdroshof op Louis Trichardt voor. In ŉ afsonderlike voorval is die staatsaanklaer Herbert Serumule (46) by sy werkplek in Morebeng, sowat 45 km suid van Louis Trichardt, in hegtenis geneem vir beweerde korrupsie, bedrog en regsverydeling. Die verdagte het glo die eerste paaiement van die omkoopgeld betaal, waarna die saak inderdaad teruggetrek is. Volgens Maluleke het Serumule ŉ verdagte genader en glo omkoopgeld gevra om sy saak “te laat verdwyn”. Die verdagte het glo die eerste paaiement van die omkoopgeld betaal, waarna die saak inderdaad teruggetrek is. “Maar na bewering het Serumule die uitstaande bedrag van die verdagte geëis,” sê Maluleke, “waarna die Valke in kennis gestel is en die staatsaanklaer op Maandag 19 November in hegtenis geneem is.” Serumule het reeds in die landdroshof op Morebeng verskyn en is vrygelaat op R1 000-borgtog, toe sy saak uitgestel is tot 18 Januarie aanstaande jaar. In die vierde voorval is ŉ 33-jarige skoonmaker van die Mecklenburg-hospitaal, sowat 40 km noordwes van Burgersfort, vir korrupsie in hegtenis geneem. Dit kom nadat die provinsiale departement van gesondheid in 2015 talle poste geadverteer en die verdagte na bewering die kans aangegryp het om werksoekers ŉ rat voor die oë te draai. Sy het na bewering een van hulle genader en belowe sy kon haar, teen betaling, van ŉ werk verseker. Sy het na bewering een van hulle genader en belowe sy kon haar, teen betaling, van ŉ werk verseker. Die slagoffer het glo ŉ deposito betaal in die verwagting dat sy ŉ werk sou kry, maar niks het daarvan gekom nie. Die ontstoke slagoffer het die saak by die owerheid aangemeld, wat die Valke in kennis gestel het. Die Valke se ondersoek het tot die skoonmaker se inhegtenisneming gelei. Sy moet op 12 Desember in die Praktiseer-landdroshof verskyn.